b'\n_START_ARTICLE_\nEduard von Baranoff\n_START_PARAGRAPH_\nKrahv Johann Eduard von Baranoff (vene \xd0\xad\xd0\xb4\xd1\x83\xd0\xb0\xd1\x80\xd0\xb4 \xd0\xa2\xd1\x80\xd0\xbe\xd1\x84\xd0\xb8\xd0\xbc\xd0\xbe\xd0\xb2\xd0\xb8\xd1\x87 \xd0\x91\xd0\xb0\xd1\x80\xd0\xb0\xd0\xbd\xd0\xbe\xd0\xb2; 18. detsember 1811 Peterburi \xe2\x80\x93 vkj 22. juuli / 3. august 1884 Baden-Baden) oli Venemaa s\xc3\xb5jav\xc3\xa4elane ja riigitegelane. _NEWLINE_Ta oli kindraladjutant (1855), jalav\xc3\xa4ekindral (1869), Liivi-, Eesti- ja Kuramaa kindralkuberner ja Riia s\xc3\xb5jav\xc3\xa4eringkonna v\xc3\xa4gede komand\xc3\xb6r 18. aprillist 9. oktoobrini 1866, ning Vilniuse, Kaunase, Hrodna ja Minski ehk Loodekrai kindralkuberner 9. oktoobrist 1866 kuni 2. m\xc3\xa4rtsini 1868. Seej\xc3\xa4rel alates 1868 Riigin\xc3\xb5ukogu liige ja 1881 Riigin\xc3\xb5ukogu Riikliku Majandusosakonna esimees. Eduard von Baranoffil oli t\xc3\xa4htis osa Venemaa raudtee arengus.\n_START_SECTION_\nPerekond\n_START_PARAGRAPH_\nEduardi vanemad olid Tallinnas s\xc3\xbcndinud Aruk\xc3\xbcla, R\xc3\xb6a, V\xc3\xa4\xc3\xa4tsa, Pikavere ja Pr\xc3\xa4\xc3\xa4ma m\xc3\xb5isa p\xc3\xa4rija (1808), t\xc3\xb5eline riigin\xc3\xb5unik Trofim von Baranoff (1779\xe2\x80\x931828) ja riigidaam Juliane Sophie von Adlerberg (1789\xe2\x80\x931864). Tema ema sai 1. juulil 1846 endale ja oma j\xc3\xa4rglastele Venemaa Keisririigi krahviseisuse, oli 1856 aastast P\xc3\xbcha Katariina ordudaam, ning keiserliku \xc3\xb5ukonna ministri ja jalav\xc3\xa4ekindrali Vladimir Adlerbergi (1793\xe2\x80\x931884) \xc3\xb5de. _NEWLINE_Eduardi vennad Nikolai (1808\xe2\x80\x931883; \xd0\x9d\xd0\xb8\xd0\xba\xd0\xbe\xd0\xbb\xd0\xb0\xd0\xb9 \xd0\xa2\xd1\x80\xd0\xbe\xd1\x84\xd0\xb8\xd0\xbc\xd0\xbe\xd0\xb2\xd0\xb8\xd1\x87), Alexander (1813\xe2\x80\x931888; \xd0\x90\xd0\xbb\xd0\xb5\xd0\xba\xd1\x81\xd0\xb0\xd0\xbd\xd0\xb4\xd1\x80 \xd0\xa2\xd1\x80\xd0\xbe\xd1\x84\xd0\xb8\xd0\xbc\xd0\xbe\xd0\xb2\xd0\xb8\xd1\x87) ja Tveri kuberner Paul (1814\xe2\x80\x931864; \xd0\x9f\xd0\xb0\xd0\xb2\xd0\xb5\xd0\xbb \xd0\xa2\xd1\x80\xd0\xbe\xd1\x84\xd0\xb8\xd0\xbc\xd0\xbe\xd0\xb2\xd0\xb8\xd1\x87) olid samuti k\xc3\xb5rgemad ohvitserid, ning \xc3\xb5dedest Maria (s\xc3\xbcnd.1807) \xc3\xb5ukonnadaam ja Luise (1810\xe2\x80\x931887; \xd0\x9b\xd1\x83\xd0\xb8\xd0\xb7\xd0\xb0 \xd0\xa2\xd1\x80\xd0\xbe\xd1\x84\xd0\xb8\xd0\xbc\xd0\xbe\xd0\xb2\xd0\xbd\xd0\xb0 \xd0\x91\xd0\xb0\xd1\x80\xd0\xb0\xd0\xbd\xd0\xbe\xd0\xb2\xd0\xb0) riigidaam (1876) ja abielus krahv Benckendorffi adjutandiks olnud salan\xc3\xb5uniku v\xc3\xbcrst Mihhail Golits\xc3\xb5niga (1800\xe2\x80\x931873).'